b'\n_START_ARTICLE_\nMultinational Advisory Police Element-medaljen\n_START_PARAGRAPH_\nMultinational Advisory Police Element-medaljen er en medalje som tildeles for deltagelse i Den vesteuropeiske unions engasjement for r\xc3\xa5dgivning og politioppl\xc3\xa6ring i Albania i tiden fra mai 1997 til mai 2001. Operasjonens navn er p\xc3\xa5 engelsk Multinational Advisory Police Element, forkortet MAPE.\n_START_SECTION_\nUtforming\n_START_PARAGRAPH_\nMedaljen er i s\xc3\xb8lvfarget metall og b\xc3\xa6rer Den vesteuropeiske unions emblem p\xc3\xa5 forsiden, det vil si organisasjonens initialer p\xc3\xa5 engelsk \xc2\xabWEU\xc2\xbb satt horisontalt og p\xc3\xa5 fransk \xc2\xabUEO\xc2\xbb vertikalt, slik at bokstaven E deles. Bokstavene er omgitt av ti femtaggede stjerner, satt i en bue langs ytterkanten. Medaljen er opphengt i et bl\xc3\xa5tt b\xc3\xa5nd med en gul midtstripe. B\xc3\xa5ndet er utstyrt med en b\xc3\xa5ndspenne med innskriften \xc2\xabALBANIA\xc2\xbb.\n_START_SECTION_\nMAPE-medaljen i Norge\n_START_PARAGRAPH_\nMedaljen for deltagelse i MAPE er godkjent for bruk p\xc3\xa5 norsk milit\xc3\xa6r uniform. Medaljene tilh\xc3\xb8rer \xc2\xabGruppe 3: Dekorasjoner tildelt av FN, NATO, EU, OSSE og tilsvarende\xc2\xbb og b\xc3\xa6res etter dekorasjoner godkjent av Kongen og dekorasjoner tildelt av utenlandske statsoverhoder.'